张继先
虚空歌
虚空荡荡无边岸，日月东西互宾饯。
东宾西饯几时休，生死场中如掣电。
本来真性同虚空，光明朗耀无昏蒙。
偶因一念落形休，为他生死迷西东。
堪叹世人全不觉，死即哀兮生即乐。
不知生是死根由，只喜东升怕西落。
东升西落理当然，休将情识相牵缠。
不信但看日与月，朝昏上下常周天。
生非来兮死非去，无有相因随所寓。
六道轮回浪著忙，真人止在虚空住。
真人住处无室庐，邻风伴月同清虚。
莫谓灵光只些子，包罗法界无边余。
法界包罗大无外，密入纤尘小无内。
饥寒灾祸不能加，物物头头归主宰。
一堆尘土百年形，如舟泛水凭人行。
忽朝舟坏人登岸，枯木无主从沉倾。
莫腐莫回雇，万水千江几番渡。
这回到岸好焚舟，不须更说波涛苦。
有缘舟居不居舟，终不虞昨夜风雷撼山岳。
虚空不动常如如，识得真空方不昧，
古往今来镇长在。掀翻世界露全身，
尽度众生超苦海。真空消息非顽空，
纵横变化无终穷。听我一歌空里曲，
铁蛇飞上昆仑峰。